અમદાવાદ: વડા પ્રધાન નરેન્દ્ર મોદીના ડ્રીમ પ્રોજેકટ એવા ભદ્ર પ્લાઝા ડેવલપમેન્ટના હાલહવાલથી સૌ પરિચિત છે. અગાઉની યુપીએ સરકારના જેએનયુઆરએમ પ્રોજેકટ હેઠળ અમદાવાદનાં નગરદેવી માતા ભદ્રકાળીના મંદિરથી છેક ત્રણ દરવાજા સુધીના વિસ્તારને ભદ્ર પ્લાઝા ડેવલપમેન્ટ હેઠળ પ્રથમ તબક્કામાં વિકસીત કરાયો હતો. જો કે સંબંધિત તંત્રની પાથરણાંવાળા સામે આંખ આડા કાન કરવાની નીતિ રીતિથી સમગ્ર પ્રોજેકટનો ફિયાસ્કો થયો. હવે સત્તાધીશો તરફથી ત્રણ દરવાજા થઇને ગાંધી રોડ પર એએમટીએસની મિની બસ દોડાવવાનું એલાન કરાતાં વહીવટીતંત્રમાં દોડધામ મચી છે. ભદ્ર પ્લાઝાના રોડ પરનાં પાથરણાંવાળાને મિની બસ દોડાવવાના હેતુથી ખસેડવાનાં ચક્ર ગતિમાન કરાયાં છે.